Llíria prepara l'inici de curs escolar en matèria de seguretat viària reforçant la senyalització
23 de agost de 2021

L'Ajuntament de Llíria, a través de l'àrea de Mobilitat Sostenible, ha posat en marxa diferents mesures per a promoure una volta segura al curs escolar. Per això, es reforçarà la senyalització, tant vertical com horitzontal, dels diferents accessos a tots els centres educatius del municipi.

Segons ha explicat el responsable de l'àrea, Paco García, “totes estes actuacions es realitzen per a previndre i assegurar les zones de trànsit més sensibles per a les xiquetes i xiquets”. “Es podran trobar des de pictogrames en els passos de vianants, fins a un major nombre de senyals de control de la velocitat i precaució per a les persones conductores, amb l'objectiu de posar recalcament en aquells espais on l'alumnat accedeix tant als col·legis com als instituts”

Els treballs s'han iniciat esta mateixa setmana, i s'espera que concloguen al llarg de la setmana vinent. Així mateix, també s'està treballant per a millorar les zones d'aparcament dissuasiu al voltant dels centres escolars, especialment en les zones de Mura i espais limítrofs del CEIP Sant Miquel.

“L'objectiu és que aquelles persones que accedisquen als centres des de fora de la ciutat o del nucli urbà, tinguen l'opció de deixar els seus vehicles en zones situades fora de l'àmbit escolar més pròxim”, ha indicat García.